# Dôvodová správa

### Všeobecná časť

Predložený návrh upraví možnosti Slovenského pozemkového fondu nadobudnúť pozemky, ktoré boli predmetom úveru a následne nimi disponovať najmä na účely reštitučných plnení. Nadväzuje na realizáciu uznesenia vlády Slovenskej republiky č. 413 z 22. augusta 2012 v Nových Sadoch o podpore subjektov poľnohospodárskej prvovýroby. Jeden zo zámerov vlády Slovenskej republiky vyplývajúcich z uvedeného rokovania je vytvorenie podmienok pre nákup poľnohospodárskej pôdy fyzickými a právnickými osobami, ktoré na nej hospodária. Výsledkom rokovaní dotknutých rezortov a to najmä Ministerstva pôdohospodárstva a rozvoja vidieka Slovenskej republiky a Ministerstva financií Slovenskej republiky je to, že Slovenská záručná a rozvojová banka vytvorí produkt „Moja pôda“, v rámci ktorého bude úverovať nákup poľnohospodárskej pôdy farmármi za prijateľných podmienok. Jednou z podmienok, ktorými Slovenská záručná a rozvojová banka podmieňuje výhodné úrokové sadzby a dobu splatnosti úverov ako aj to, že úverovaný bude aj nákup spoluvlastníckych podielov, je posilnenie jej záruk, že v prípade zlyhania poskytnutého úveru bude pôda odkúpená za cenu zodpovedajúcu výške poskytnutého úveru. Predložený návrhom sa dáva možnosť Slovenskému pozemkovému fondu v takých prípadoch pôdu odkúpiť a následne ju použiť na plnenie zákonom stanovených úloh.

Predložený návrh je konštruovaný tak, že má zároveň obmedziť špekulatívny nákup pôdy, ku ktorým nie zriedka prichádza pri predaji založenej pôdy, v exekučných konaniach resp. dobrovoľných dražbách. Preto je potrebné, aby pri realizácii navrhovaného postupu mohli byť Slovenskému pozemkovému fondu priamo odpredané aj založené spoluvlastnícke podiely bez toho, aby záložný veriteľ musel predávané podiely ponúknuť existujúcim podielovým spoluvlastníkom tak, ako ho vyžaduje § 140 Občianskeho zákonníka.

Skutočnosť, že v mnohých katastrálnych územiach už Slovenský pozemkový fond nedisponuje na účely plnenia reštitučných náhrad pozemkami v celosti ale len spoluvlastníckymi podielmi k nim je dôvodom navrhovanej úpravy v článkoch II. a III. predloženého návrhu.

Návrh zákona bude mať pozitívny vplyv na podnikateľské prostredie, ktorý však nie je možné vyčísliť nakoľko nie je jasný objem takto realizovaných predajov a nebude mať vplyv sociálne vplyvy, životné prostredie a na informatizáciu spoločnosti. Predložený návrh zákona nebude mať v prvom roku žiaden dopad na rozpočet verejnej správy nakoľko v prípade realizácie záložných práv táto nenastane v prvom a očakáva sa ani nie v druhom roku účinnosti zákona.

Návrh zákona je v súlade s Ústavou Slovenskej republiky a súvisiacimi všeobecne záväznými právnymi predpismi a medzinárodnými zmluvami, ktorými je Slovenská republika viazaná.

**DOLOŽKA ZLUČITEĽNOSTI**

**právneho predpisu**

**s právom Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh zákona, ktorým sa dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov

**3. Problematika návrhu právneho predpisu:**

a) nie je upravená v práve Európskej únie:

* v primárnom
* v sekundárnom (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskom Spoločenstve a Zmluva o Európskej únie – po 30. novembri 2009):
1. legislatívne akty
2. nelegislatívne akty

b) nie je obsiahnutá v judikatúre Súdneho dvora Európskej únie.

**Vzhľadom k tomu, že problematika návrhu zákona nie je upravená v práve Európskej únie, je bezpredmetné vyjadrovať sa k bodom 4., 5. a 6.**

**Doložka vybraných vplyvov**

**A.1. Názov materiálu:** Návrh zákona, ktorým sa dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o doplnení niektorých zákonov

**Termín začatia a ukončenia PPK:**

**A.2. Vplyvy**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy |  | x |  |
| - vplyvy na hospodárenie obyvateľstva, |  |  |  |
| - vplyvy na sociálnu exklúziu |  |  |  |
| - vplyvy na rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

bezpredmetné

**A.4. Alternatívne riešenia**

bezpredmetné

**A.5. Stanovisko gestorov**

bezpredmetné

# Osobitná časť

### K čl. I

### K bodu 1

Pozemkové úpravy sa vykonávajú aj v prípadoch, ak nevychádzajú z podnetu správneho orgánu. Príkladom je vytvorenie nových tvarov pozemkov, kde sa uvažuje s iným využitím pozemkov, ako je poľnohospodárska výroba napr. individuálna bytová výstavba. Náklady si hradí združenie účastníkov alebo investor, ktorý má prioritný záujem o výstavbu. Obdobne to platí v prípadoch investičnej výstavby, keď sa z dôvodu realizácie zámeru naruší (obmedzí) hospodárenie na pozemkoch dotknutých výstavbou, investor ako vyvolanú investíciu hradí náklady s novým usporiadaním pozemkov. V týchto prípadoch zmluvy spojené s vykonaním pozemkových úprav hradia tieto subjekty. SPF bude nakupovať pôdu len do čiastky, ktorú bude mať vyčlenenú v štátnom rozpočte na nákup tejto pôdy tak, aby sa nevznikali nároky na štátny rozpočet.

### K bodu 2

Do ustanovenia § 34 ods. 16 sa dopĺňajú slová, aby bolo jasné, že SPF si nekupuje pôdu pre svoju potrebu, ale do vlastníctva Slovenskej republiky prioritne na riešenie reštitučných nárokov.

### K bodu 3

Táto úprava § 34 a následne aj čl. II a III je zvolená z dôvodu naplnenia verejného záujmu na realizácii reštitučných nárokov, ktoré už niekoľko rokov riešia pozemkové úrady. Z dôvodov nedostatku pozemkov na riešenie náhrad pozemkov v rámci riešenia reštitučných nárokov oprávnených osôb môže pozemkový fond kupovať pozemky za cenu stanovenú všeobecne záväzným právnym predpisom v rámci realizácii záložného práva bankou so 100 % majetkovou účasťou štátu. Predkupné právo podľa osobitného predpisu sa na tieto prevody nevzťahuje. Ide však len o dočasné obmedzenie predkupného práva ostatných spoluvlastníkov podielov na pozemkoch, nakoľko toto im po vydaní osobe v reštitúcii ostáva zachované. Zapisovanie takýchto pozemkov do listu vlastníctva bude sprevádzané vyhlásením SPF o spôsobe nadobudnutia takéhoto pozemku. Zároveň sa týmto spôsobom umožní SPF, aby získal a následne vydal aj spoluvlastnícke podiely, ktoré sú označené v znení zákona len ako pozemky bez špecifikácie o akú čiastku k celkovej výmere ide. Ďalej sa upravuje možnosť predaja pôdy za presne určených kritérií ďalším osobám a to v poradí uvedenom v zákone. Preukazovanie pôvodu majetku pri predkladaní návrhu na vklad do katastra sa bude uskutočňovať na základe vyhlásenia pozemkového fondu o spôsobe nadobudnutia pozemku.

### K  bodu 4

Pozemky určené pre spoločné zariadenia a opatrenia, ktoré nadobudol schválením vykonania projektu pozemkových úprav pred 1. januárom 2008 štát a sú v správe Slovenského pozemkového fondu prejdú do vlastníctva obce na základe rozhodnutia obvodného pozemkového úradu alebo odboru prvostupňového rozhodovania obvodného pozemkového úradu v sídle kraja. Ak ide o špecifické spoločné zariadenia a opatrenia, obvodný pozemkový úrad alebo odbor prvostupňového rozhodovania obvodného pozemkového úradu v sídle kraja určí v rozhodnutí iného vlastníka pozemku.

### K čl. II a III

Pri prevode náhradných pozemkov sa nepoužijú ustanovenia Občianskeho zákonníka upravujúce predkupné právo, nakoľko v prípade používania ustanovenia § 140 Občianskeho poriadku nie je možné realizovať prevody spoluvlastníckych podielov. Ide však len o dočasné obmedzenie predkupného práva ostatných spoluvlastníkov podielov na pozemkoch, nakoľko toto im po vydaní osobe v reštitúcii ostáva zachované.

### K čl. IV

Účinnosť zákona sa navrhuje 1. júla 2013.

Bratislava 20. februára 2013

Robert Fico, v. r.

predseda vlády

Slovenskej republiky

Ľubomír Jahnátek, v. r.

minister pôdohospodárstva

a rozvoja vidieka Slovenskej republiky